देखा जाए तो, 2001 में नेपाल में हुए जनगणना में मधेश में 50 से अधिक जातियों की पहचान की गयी और विभिन्न जातियों में द्वेश जगजाहिर है। नेपाल हो या भारत या कोई अन्य देश सभी जगह जातियों के आधार पर शोषण का मामला भी आए दिन मीडिया की सुर्खियां बनती रहती है। नेपाल में ही लगभग 45 लाख दलित आबादी उच्च वर्गों के आगे शोषित नजर आती है। निम्न जाति पर जुल्मों सितम आज के आधुनिक युग में भी जारी है। कहीं मंदिर में प्रवेश के नाम पर तो कहीं उसके द्वारा छुए गए पानी के नाम पर निम्न जातियों के साथ प्रताड़ना की जाती रहती है। ऐसा नहीं है कि इसे रोकने के लिए नियम-कानून नहीं है। देखा जाए तो समय के साथ-साथ ऐसे शोषण को रोकने के लिए कई कानून भी बने लेकिन इन कानूनों की धज्जियां उड़ना भी आम बात सी हो गयी है। गौर किया जाए तो देश में डायन (बोक्सा/बोक्सी) के नाम पर भी लोगों को प्रताड़ना दी जाती रहती है जिसमें महिलाओं को अधिकतर इससे दो-चार होना पड़ता है। डायन के नाम पर महिलाओं के साथ छेड़छाड़ व मार-पीट की घटना भी सरेआम होती रहती है।